*Zagreb, 11. travnja 2019.*

**Uvod**

Upisnik sudskih i javnobilježničkih osiguranja tražbina vjerovnika (skraćeno: Upisnik založnih prava, dalje u tekstu: Upisnik) jedinstvena je baza podataka o upisanim opterećenjima, pravima ili zabranama na pokretninama, dionicama, udjelima i poslovnim udjelima. Upisnik je ustrojen 2006. godine na temelju Zakona o upisniku sudskih i javnobilježničkih osiguranja tražbina vjerovnika na pokretnim stvarima i pravima (NN 121/05) i vodi ga Financijska agencija.

Sudska i javnobilježnička založna prava na temelju sporazuma stranaka i prijenosi prava vlasništva i drugih prava, dionica, udjela i poslovnih udjela obavljeni radi osiguranja, stječu se odnosno prenose upisom u Upisnik. Predmeti i prava na kojima se stječe neko pravo osiguranjem ili ovrhom, a koja se upisuju u Upisnik su sljedeća: pokretne stvari i prava, dionice, udjeli i poslovni udjeli u trgovačkom društvu koji se ne upisuju u drugu javnu knjigu, vozila u javnoj evidenciji Ministarstva unutarnjih poslova, patenti, upisani u Registar za patente Državnog zavoda za intelektualno vlasništvo. To su najčešće automobili, strojevi, računala, umjetnička djela, namještaj, poljoprivredni strojevi, poljoprivredno stado, poljoprivredni urod, ukupnost stvari (npr. roba u skladištu), patenti, dionice koje nisu upisane na računima u Središnjem klirinško depozitarnom društvu d.d. i poslovni udjeli u trgovačkim društvima.

**Informacija o broju upisanih pokretnina i prava u Upisniku**

U Upisnik sudskih i javnobilježničkih osiguranja tražbina vjerovnika (skraćeno: Upisnik), upisan je veliki broj prava i mjera na pokretnim stvarima i pravima. Od početka rada Upisnika 2006. godine do 31. ožujka 2019. godine, broj provedenih upisa koje je provela Financijska agencija dosegnuo je 793.571 upisanih pokretnina i prava. Najveći broj odnosi se na ostale pokretnine i prava (374.133), a iza toga prema broju upisa slijede vozila (184.658), računala (98.444), strojevi (63.387) i stado/stoka (53.242).

Drugu skupinu od sveukupno 19.707 upisanih predmeta osiguranja čine: poljoprivredni urod (7.878), udjeli i poslovni udjele (8.180), ukupnost stvari (3.624), dionice (21) i patenti (4) upisa.

U međuvremenu, od prethodno objavljene informacije za razdoblje zaključno s 31. prosincem 2018. upisano je novih 7.810 pokretnina i prava. Najveći broj u razdoblju siječanj-ožujak odnosio se na ostale pokretnine i prava (5.045), na strojeve(1.417) i na vozila (666), broj dionica (21) i patenata (4) ostao je nepromijenjen.

**Tablica i grafikon 1.** Upisane pokretnine i prava u Upisniku u razdoblju od 2006. do 31. ožujka 2019. godine

|  |  |
| --- | --- |
| Ostale pokretnine i prava | 374.133 |
| Vozila | 184.658 |
| Računala | 98.444 |
| Strojevi | 63.387 |
| Stado/stoka | 53.242 |
| Poljoprivredni urod | 7.878 |
| Udjeli i poslovni udjeli  | 8.180 |
| Ukupnost stvari | 3.624 |
| Dionice | 21 |
| Patenti | 4 |
| **Ukupno** | **793.571** |

*Izvor: Financijska agencija, Upisnik sudskih i javnobilježničkih osiguranja*

Jednostavnom pretragom na on-line tražilici moguće je pretražiti upise pod određenim kriterijima. Također je na 22 upisnička mjesta moguće obaviti i besplatan uvid te zatražiti izvadak ili prijepis iz zbirke isprava. [Više o tome na WEB stranici Fine .](http://zaloznaprava.fina.hr)

Od 22. listopada 2014. Financijska agencija uvela je novu uslugu „FINA Info šasija“ koja se odnosi na informaciju o statusu upisa tereta na vozilima u Upisniku. Slanjem SMS poruke na broj 818058 s brojem šasije automobila, korisnik će dobiti informaciju postoji li terećenje u Upisniku za navedeni automobil. U razdoblju od 22. listopada 2014. do 31. ožujka 2019. poslano je 53.835 poruka. [Više na WEB stranici Fine .](http://www.fina.hr/Default.aspx?sec=1733)